
Kooli avaliku teabega saab tutvuda kooli veebilehel http://www.kreenholmi.edu.ee

Käesolev esmane sisehindamise aruanne on koostatud 2007 – 2009 kalendriaasta kohta.

Sissejuhatus

Sisehindamist käsitleme kui pidevat protsessi, mille eesmärk on tagada õpilaste arengut toetavad tingimused ja kooli järjepidev areng, selgitades välja kooli tegevuse tugevused ning parendusvaldkonnad.

Sisehindamisel analüüsisime õppe- ja kasvatustegevust ja juhtimist ning hindasime nende tulemuslikkust. Analüüsi tulemusena koostasime ja vormistasime käesoleva sisehindamise aruande. Aruandes tõime välja kooli tegevuse tugevused ja parendusvaldkonnad. Sisehindamise aruandes väljatoodud kooli tegevuse tugevuste ja parendusvaldkondadega on arvestatud arengukava tegevuskava koostamisel.

Aruande koostamisel lähtusime õppeasutuse tegevusnäitajatest (õpilastega seotud näitajad, personaliga seotud näitajad ja õppeasutusega seotud tulemused, mis on kinnitatud haridus- ja teadusministri 20. oktoobri 2009. a käskkirjaga nr 1031 ning mis on kättesaadavad Eesti Hariduse Infosüsteemi kaudu) ja järgmistest hindamiskriteeriumidest, mis on sätestatud haridus- ja teadusministri 13. augusti 2009. a määrusega nr 62:
1) eestvedamine ja juhtimine, sealhulgas strateegiline juhtimine;

2) personalijuhtimine, sealhulgas personalivajaduse hindamine, personali värbamine, kaasamine, toetamine, arendamine, hindamine ja motiveerimine ning personaliga seotud tulemused, sealhulgas personali saavutused, täienduskoolitus, rahulolu, personaliga seotud statistika;

3) koostöö huvigruppidega, sealhulgas koostöö kavandamine, huvigruppide kaasamine, huvigruppidega koostöö hindamine ning huvigruppidega seotud tulemused, sealhulgas hoolekogu, lastevanemate ja teiste huvigruppide aktiivsus, avalikkussuhted, kaasatus otsustamisse, tagasiside ja rahulolu;

4) ressursside juhtimine, sealhulgas eelarveliste ressursside juhtimine, materiaal-tehnilise baasi arendamine, inforessursside juhtimine, säästlik majandamine ja keskkonnahoid;

5) õppe- ja kasvatusprotsess, sealhulgas õpilase areng, õppekava, õppekorraldus ja -meetodid, väärtused ja eetika; õpilastega seotud tulemused, sealhulgas hariduslike erivajadustega õpilastega arvestamine, huvitegevus, tervisedendus, õpilastega seotud statistika, õpilaste rahulolu ning õpijõudlus. 

Käesolev aruanne ei ole kooli igapäevategevuse ülevaade vaid kajastab teavet õppeasutuse tulemuslikkuse kohta, kas õppeasutuse poolt kolm aastat tagasi kavandatu, õppe- ja kasvatustegevuse ning juhtimise tulemuslikkuse parendamiseks, on olnud piisav õpilaste ning õppeasutuse arenguks ja vajalike juhtimisotsuste vastuvõtmiseks. Edasised tegevused õppe- ja kasvatustegevuse ning juhtimise tulemuslikkuse parendamiseks on esitatud kooli arengukavas aastateks 2011 - 2013.

Sisehindamise aruanne ei kirjelda sisehindamist kui pidevat protsessi vaid kooli pideva parendamise protsessi väljundit tugevustena ja parendusvaldkondadena. Tugevustena käsitleme käesolevas aruandes saavutusi, mida meil ei olnud kolm aastat tagasi. Tugevused väljendavad kolme aasta jooksul saavutatud muutust kooli tegevuses. Saavutused on sisehindamise kui pideva protsessi rakendamise tulemus.

Sisehindamissüsteemi lühikirjeldus

Vastavalt põhikooli- ja gümnaasiumiseadusele § 422 lõikele 1 viiakse koolis läbi sisehindamist. Sisehindamine on pidev protsess, mille eesmärk on tagada õpilaste arengut toetavad tingimused ja kooli järjepidev areng, selgitades välja kooli tegevuse tugevused ning parendusvaldkonnad, millest lähtuvalt koostatakse arengukava tegevuskava. Nimetatud eesmärgist lähtuvalt analüüsitakse kooli sisehindamisel õppe- ja kasvatustegevust ja juhtimist ning hinnatakse nende tulemuslikkust.

Vastavalt põhikooli- ja gümnaasiumiseadusele § 422 lõikele 2 toimub kooli sisehindamise läbiviimine direktori kehtestatud korra kohaselt. Kooli sisehindamise kord on kinnitatud direktori käskkirjaga nr 1.1-6/204 07.05.2008.

Haridus- ja teadusministri 20. detsembri 2007. a määruse nr 81 Kooli õppenõukogu pädevus ja tegutsemise kord § 3 p 5 kohaselt õppenõukogu arutab läbi sisehindamise tulemused ning teeb ettepanekud tarvilike meetmete rakendamiseks. Eraldi küsimusena arutatakse õppenõukogus õppe- ja kasvatustegevust. Haridus- ja teadusministri 20. detsembri 2007. a määruse nr 81 Kooli õppenõukogu pädevus ja tegutsemise kord § 3 p 6 kohaselt õppenõukogu õppeaasta lõpul arutab läbi kooli õppe- ja kasvatustegevuse tulemused ja teeb kooli juhtkonnale ettepanekuid kooli õppe- ja kasvatustegevuse täiustamiseks.

Vastavalt põhikooli- ja gümnaasiumiseadusele § 422 lõikele 3 koostab kool sisehindamise aruande vähemalt üks kord kolme õppeaasta jooksul. Aruandes tuuakse välja kooli tegevuse tugevused ja parendusvaldkonnad. Sisehindamise aruanne kooskõlastatakse kooli hoolekoguga ja kooli pidajaga ning aruande kinnitab kooli direktor. Haridus- ja teadusministri 13. augusti 2009. a määruse nr 62, Kooli ja koolieelse lasteasutuse nõustamise tingimused ja kord sisehindamise küsimustes, § 3 lg 8 kohaselt tutvustatakse sisehindamise aruannet enne direktori poolset kinnitamist õppenõukogus.

Vastavalt põhikooli- ja gümnaasiumiseadusele § 31 lg 21 arvestatakse sisehindamise aruandes väljatoodud kooli tegevuse tugevuste ja parendusvaldkondadega arengukava tegevuskava koostamisel. Sisehindamise aruande näol on tegemist olulise sisendiga kooli arendustegevuse kavandamisel.

Sisehindamise kui pideva protsessi lähtekohaks on haridus- ja teadusministri 13. augusti 2009. a määruses nr 62  Kooli ja koolieelse lasteasutuse nõustamise tingimused ja kord sisehindamise esitatud õppeasutuse hindamiskriteeriumide osas ja kooli sisehindamise korras määratletud tulemustele hinnangute andmise aluseks olevad mõõdikud, samuti tegevusnäitajad, mis on kättesaadavad Eesti Hariduse Infosüsteemi kaudu. Tuginedes kogutud andmetele, on läbi viidud tulemuste analüüs, määratletud on tugevused ja parendusvaldkonnad ning viimastest tulenevalt on kavandatud parendustegevused kooli arengukavas aastateks 2011-2013.

Kooli sisehindamise kui pideva protsessi eesmärgiks on: 1) tagada õpilaste arengut toetavad tingimused koolis ning kooli järjepidev areng; 2) ennetada, avastada ja kõrvaldada õppe- ja kasvatustegevuses ja juhtimisel esinevaid võimalikke vigu; 3) luua eeldused õppeasutuse erinevate tasandite arengute kavandamiseks, mis põhinevad faktipõhisel eneseanalüüsil. Sisehindamine kui pidev protsess põhineb pideva parendamise tsüklil, kus kavandatu teostatakse, hinnatakse erinevate koolielu valdkondade toimimiseks vajalike protsesside piisavust ning nende mõjusust, tõhusust ja tulemuslikkust ning kavandatakse uus parendamine. Sisehindamise tulemuste arutelud ning tehtud ettepanekud tarvilike meetmete rakendamiseks kajastuvad õppenõukogu protokollides ja otsustes. Pideva parendamise protsessi väljundiks on käesolevas aruandes esitatud tugevused.
kooli tegevuse tugevused ning parendusvaldkonnad lähtudes viiest hindamiskriteeriumist
1. hindamiskriteerium „eestvedamine ja juhtimine“, sealhulgas strateegiline juhtimine

Analüüsitava tegevusvaldkonna „eestvedamine ja juhtimine“ tugevused

Juhtkond, kelle põhiülesanne on kavandada ja tagada kooli jätkusuutlik areng, igapäevane toimimine ja tulemuslikkus, on teadvustanud isikliku eestvedamise vajalikkust mõjusaks juhtimiseks. Juhtkond julgustab ja toetab koolisisest ja koolivälist koostööd.

Juhtkonna tasandil pööratakse enam tähelepanu õppeasutuse tegevuse tulemuslikkusele, mida tõendavad õpetajate seas läbiviidud küsitluse tulemused. Juhtkond väärtustab läbi toetava eestvedamise töötajate osalemist piirkondlikel ja rahvusvahelistes projektides. Rahvusvahelistes projektides osaleb 12% õpetajatest. Seadusandlusest tulenevad muutused ja  uuendused rakendatakse senisest läbimõeldumalt ja tulemuslikumalt tänu juhtkonna innustavale eestvedamisele. Oleme õigeaegselt korrigeerinud kooli kui organisatsiooni tegevust ning õppe- kasvatustegevust seoses muutusega koolivälistes õigusaktides, mida tõendavad ajakohastatud kooli dokumendid. Juhtkond toetab töötajate osalemist parendustegevustes, kaasates töötajaid erinevatesse töörühmadesse, mida tõendavad direktori antud haldusaktid. Töötajate toetamiseks ja julgustamiseks ning meeskonnatunde tugevdamiseks toimuvad enne oluliste koolielu puudutavate otsuste vastuvõtmist arutelud, mis võimaldavad kooli töötajatel olla kursis oluliste koolitööd puudutavate otsustega ja osaleda otsustusprotsessis. Juhtkonna liikmed on kättesaadavad erinevate sisevahendite kaudu ja reageerivad olukorras, mis eeldavad juhtkonnapoolset sekkumist. Seda tõendavad direktori vaidemenetluse otsused.

Juhtkond osaleb juhtimise pidevas täiustamises ja on edukas muudatuste elluviimisel.

Ajakohastatud on põhimäärus (15.07.2009. a kinnitas Narva Linnavalitsus määrusega nr 786 uue põhimääruse, mis jõustus 01. septembril 2009. a), arengukava (ülesehitust muudeti 2008.a, seoses sisehindamise süsteemi rakendamisega), õpilaste vastuvõtmise kord, õpilasesinduse põhimäärus, kodukord ja oleme viinud dokumendid vastavusse õigusaktidega. Dokumentidega on võimalik tutvuda kooli veebilehel. Põhiprotsessid on kirjeldatud koolisiseste dokumentidega. Dokumentide toimivuse tagamiseks oleme hakanud väärtustama personali kaasatust ja aktiivset arutelu. Personali kaasamise tulemuslikkust näitab see, et kool on saavutanud oma koha haridusmaastikul ja hea maine linna tasandil. Head mainet tõendab stabiilne õpilaste arv, mille kohta informatsioon on avalikult kättesaadav Eesti Hariduse Infosüsteemi kaudu. Juhtkonna igapäevategevus on rajatud seadusandlusele, mis on eelduseks suutlikkusele lahendada koolielus ettetulevad keerukad juhtumid, mida tõendab personali poolt algatatud vaidemenetluste puudumine.

Kooli töötajate tööjaotus ja tööülesanded on selgelt määratletud.

Uuendatud on kõik töölepingud ning nad on kooskõlas töölepingu seadusega, mis jõustus 1. juulil 2009. a ning kõigi teiste töösuhteid reguleerivate õigusaktidega. Korrad, eeskirjad, otsused ja haldusaktid annavad selguse koolis toimuvast eestvedamisprotsessist. Kõik haldusaktid sisaldavad põhjendusi ning kõik vastuvõetud otsused on kaalutletud ning kaalutlused on lisatud otsustele. Selleks, et kooli töötajad oleksid kursis nende tööülesannete täitmisega seotud oluliste koolitööd puudutavate otsustega, toimuvad koolis koosolekud ning vajalik informatsioon kooli töötajatele on avalikustatud kooli veebilehel ja intranetis. 

Koolis rakendatakse strateegilise juhtimise süsteemi, mis põhineb protsessikesksel lähenemisviisil ning Planeeri – Tee – Kontrolli – Parenda metodoloogial.

Tuginedes direktori kompetentsusele on organisatsiooni juhtimine muutunud senisest süsteemsemaks, on suudetud luua arengukava tegevuskava, üldtööplaani, õppeaasta analüütilise kokkuvõtte ja sisehindamise tulemuste sidusus. Seoses sisehindamissüsteemi rakendamisega muutus kogu strateegiline planeerimine, arengusse on haaratud kõik viis olulist kooliarenduse valdkonda – eestvedamine ja juhtimine, personalijuhtimine, koostöö huvigruppidega, ressursside juhtimine, õppe- ja kasvatusprotsess. Koolis viiakse läbi tegevuse tulemuslikkuse analüüs, koostades iga õppeaasta lõpus analüütilise kokkuvõtte tegevusvaldkonniti, mida tõendavad arutelud õppenõukogus. Ilmnenud arendamist vajavate valdkondade parendamiseks vajalikud parendustegevused kavandatakse üldtööplaanis. Sisehindamissüsteemi regulaarne toimivuse analüüsimine on taganud kooli toimivuse tulemuslikkuse, mida tõendavad õppeaasta analüütilised kokkuvõtted ja õppenõukogus arutatavad sisehindamise tulemused kolme aasta võrdluses. Strateegiline juhtimise toimivus on nähtav erinevate strateegilise planeerimisega seotud dokumentide võrdlemisel – arengukava, üldtööplaan, õppeaasta kokkuvõte ja sisehindamise aruanne. Protsessikeskse lähenemisviisi rakendamine toetab ka pedagoogilise personali poolt läbiviidavat eneseanalüüsi, kus kajastub pedagoogilise personali tulemuslikkus personaalsel tasandil.

Analüüsitava tegevusvaldkonna „eestvedamine ja juhtimine“ parendusvaldkonnad

Reageerimine probleemsetele olukordadele õpilaste ja vanemate kaasamise kaudu.

Kaebuste ja vaiete menetlemise teema on muutunud viimasel ajal aktuaalseks, sest sidusgruppide nõudlikkus ja teadlikkus oma õigustest on suurenenud. Seetõttu on suurenenud ka kaebuste ja vaiete arv. Praktikas on esinenud juhtumeid, mis on näidanud, et avalikkuseni ja meediasse jõudnud negatiivset mainet tekitavad probleemid on põhjustatud ebapädevast vaiete ja kaebuste menetlemisest. Järgneva kolme aasta jooksul soovime tagada vaiete ja kaebuste käsitlemise protsessi toimivuse. Mõjus ja tõhus vaiete ja kaebuste käsitlemise protsess peegeldab kooli küpsuse taset ning on suunatud õpilaste ja vanemate rahulolu suurendamisele. Vaiete ja kaebuste käsitlemise protsessi kaudu saadav informatsioon viib õppe- ja kasvatustegevuse ja koolijuhtimise parendamiseni ning avatud ja reageerimisvõimelise koolikultuuri tekkimiseni. Võimaluse andmine õpilastele ja vanematele vaiete ja kaebuste esitamiseks suurendab õpilaste ja vanemate lojaalsust kooli suhtes ning suurendab heakskiitu koolis tehtavale tegevusele. Õpilaste ja vanemate lojaalsuse ja heakskiidu säilimine või suurenemine tagab kooli jätkusuutlikkuse. 

Kollegiaalse otsustusprotsessi tõhustamine.

Järgneva kolme aasta jooksul püüame saavutada olukorra, kus kõik kooli töötajad osaledes kollegiaalses otsustusprotsessis, oskavad kasutada erinevaid probleemilahendamise meetodeid, mis võimaldavad saavutada otsustusprotsessis tulemusi ning kõik kollegiaalselt vastuvõetud otsused on kõigile üheselt arusaadavad ja otsused viidaks ellu otsustajate endi poolt. Täna ei saa olla rahul olukorraga, kus sageli kollegiaalses otsustusprotsessis on tulemuseni jõudmine ajamahukas ning vastuvõetud otsused on suunatud täitmisele kellegi teise poolt.

Eestvedamise põhimõtete järgimine muutuste elluviimisel.

Pidevad muutused koolis, mis suurendavad organisatsiooni efektiivsust ja tagavad jätkusuutliku arengu, eeldavad teatud eestvedamise põhimõtteid järgivat juhtimissüsteemi. Muutuste elluviimine aga eeldab sisukat strateegilist planeerimist, toimivat teavitamise, nõustamise ja tagasisidestamise süsteemi.  Tänases muutuste keerises tunnetame selgelt, et vajame eestvedamise põhimõtteid järgivat juhtimissüsteemi, mis tagaks hästi kavandatud, korrektselt juhitud ja tagasisidestatud muudatused koolielus.

2. hindamiskriteerium „personalijuhtimine“, sealhulgas personalivajaduse hindamine, personali värbamine, kaasamine, toetamine, arendamine, hindamine ja motiveerimine ning personaliga seotud tulemused, sealhulgas personali saavutused, täienduskoolitus, rahulolu, personaliga seotud statistika

Analüüsitava tegevusvaldkonna „personalijuhtimine“ tugevused

Koolis on teada, sh ka seoses eestikeelsele õppele üleminekuga, personalivajadus järgnevateks aastateks.

Kolme aasta võrdluses personali näitajad on stabiilsed, liikuvust pedagoogide hulgas on vähe ning uue personaliga komplekteerimisega seotud probleemid on tänu õppeasutuse heale mikrokliimale, mida kinnitavad mikrokliima uuringu tulemused, ja mainele stabiilselt vähenenud. Koolis valitseb hea õhkkond, mida tõendavad rahuloluküsitluse tulemused ning mille tulemuseks on personali olematu voolavus. Kolme aasta jooksul ei ole olnud probleeme personali värbamisega. 2008/2009 õppeaastal läbiviidud konkursil kandideeris ühele õpetaja ametikohale 7 kandidaati. Kõik ametikohad on täidetud, mis räägib sellest, et kvalifitseeritud spetsialistid tahavad meie kooli tööle tulla. Seoses üleminekuga eestikeelsele õppele pöörab juhtkond suurt tähelepanu õpetajate leidmisele, kellel on vähemalt C1 - keeletase. Kolme aasta jooksul tuli kooli tööle 5 eesti keele õpetajat. Õpetajaskonna arvu suurenemine toimus 2007. aastal Narva Juhkentali Kooli liitumisel Narva Kreenholmi Gümnaasiumiga (Narva Linna Volikogu 09.02.2006. a otsus nr 21). 2008. aastal Narva Joala Kooli sulgemisel kasvas meie koolis õpilaskond ning tööle võeti vastu Narva Joala Kooli 3 õpetajat. Viimase kolme aasta jooksul on lahkunud koolist üheksa õpetajat (neli neist pensionile, neli ei vastanud nõuetele). EHISe tegevusnäitajad näitavad õpetajate vanuselises struktuuris kasvavat trendi alla 25-aastaste ja 40-kuni 49 aastaste pedagoogide hulgas. Võrrelduna grupi keskmisega on 30-39 aastaste osakaal (41,7%) oluliselt kõrgem kui grupi keskmine tulemus (19,7%), vanemaid kui 50 aastat (22,9%) on oluliselt vähem kui grupi keskmine tulemus (39,1%). Nähtav on tendents pedagoogide noorenemise suunas. Koolis personali valiku ja värbamisega tegeleb direktor. Selles valdkonnas on tihe koostöö Narva Linnavalitsuse Kultuuriosakonna ja Tartu Ülikooli Narva Kolledžiga. Personaliotsing toimub organisatsioonisiseselt, kõrgkoolides, teiste koolide töötajate hulgast, oma töötajate tutvusringkonnast sihtotsinguna, kuulutuste abil ajalehtedes, praktikakohtade pakkumise kaudu, kooli ja Narva linna veebilehe vahendusel. Uute töötajate valimisel juhindutakse õppeasutuse põhiväärtustest ja kokkulepitud õpetamise ja õppimise käsitusest.

Koolis on loodud pedagoogilise personali enesehindamise ja personali arenguvestluste süsteem. 

Personali arengu toetamisel väärtustakse töötaja eneseanalüüsimisoskuse arendamist. Õpetajal on võimalus hinnata end erinevates valdkondades ja tuua välja oma tugevused ja nõrkused ning analüüsida arenguvõimalusi. Iga aasta koostavad õpetajad õppeaasta lõpus eneseanalüüsi, mille tulemuste põhjal viiakse läbi arenguvestlus õpetajaga ning formuleeritakse ettepanekud enda igapäevategevuse parendamiseks. Personali arengu toetamiseks viiakse läbi arenguvestlusi õpetajate ja spetsialistidega (direktori ja õppealajuhataja poolt), õppealajuhatajatega (direktori poolt) kui ka abipersonaliga (direktori ja majandusjuhataja poolt). Arenguvestlused õpetajatega toimuvad koolis 3 aastat. Personalile antakse nende töö kohta tagasiside ning nad saavad rääkida oma soovidest ja arenguvõimalustest. 

Toimuvad igaaastased personali rahulolu-küsitlused.

Personali kaasamise võimaluste paremaks rakendamiseks viiakse läbi personali rahulolu küsitlusi, et planeerida parendustegevusi. Küsitluste kaudu selgitatakse välja töötajate ootused ja vajadused. Rahulolu-uuringud õpetajatega viidi läbi 2008. ja 2009. aastatel. Rahulolu küsitluse aruandega saab tutvuda koolis. Tulemused näitavad stabiilset trendi, personalil on kõrge rahulolu õpi- ja töökeskkonnaga, juhtimisega, infovahetusega, töötingimuste ja eneserealiseerimise võimalustega. Personali rahulolu uuring on võimaldanud hinnata personalijuhtimise valdkonnas tegevusi ja meetodeid. Õpetajad tajuvad koolis domineerivana rollikultuur, st tööülesanded on selged ja üheselt mõistetavad.

Koolitusi kavandatakse arengukavast lähtudes.
Koolituse eesmärgid on välja töötatud lähtuvalt arengukava eesmärkidest ning tulenevalt koolis esinevatest probleemidest. Põhirõhk on kohapealsel koolitusel, mille teemad valitakse sisehindamise käigus üles kerkinud probleemide ja vajaduste järgi. Koolitusel saadud teadmisi jagatakse kolleegidega vestluste ja arutelude käigus. Iga õppeaasta toimub vähemalt üks kasvatustöö alane koolitus kõikidele õpetajatele: 2006-2007 toimus 3 koolisisest koolitust, 2007-2008 toimus 3 koolisisest koolitust, 2008-2009 toimus 4 koolisisest koolitust.   Täienduskoolitusele eraldatud ressursside kasutamist kavandatakse direktori poolt. Kooli juhtkond hindab koolitusrahasid piisavaks ning kontrollib ressursside otstarbekat ja efektiivset kasutamist. Täienduskoolituse arvestust peetakse koolituste üle tundide arvu kohta iga õpetaja kohta eraldi. Koolitustel on pedagoogid saanud osaleda vastavalt enesearengu vajadusele. Täienduskoolituses osalenud pedagoogide osakaal on stabiilselt kõrgel tasemel (100% 2006/07; 100 % 2007/08; 100 % 2008/09). Koostöös Tartu Ülikooli Narva Kolledžiga personali oskuste arendamiseks ja isikliku arengu suunamiseks toimub õpetajate koolitamine mentoriteks. Koostöö tulemusena on koolis 3 mentorit ja 2 vanempedagoogi, kes võtavad üliõpilasi praktikale ja aitavad noori õpetajaid (toimib noore õpetaja tugisüsteem).
Koolis on personali tunnustamissüsteem.
Koolil on välja kujunenud traditsiooniline personali tunnustamissüsteem. Tunnustamissüsteemi raames toimuvad arenguvestlused töötajatega ja tänukirjadega autasustamine. Tunnustatakse töötajaid, kes on andnud omapoolse panuse kooli arendustegevusse. Tunnustused on nii materiaalsed kui ka mittemateriaalsed. Toimib diferentseeritud töötasustamine. Premeeritakse neid õpetajaid, kelle vahetul juhendamisel on õpilased saavutanud silmapaistvaid tulemusi erinevatel konkurssidel või olümpiaadidel. Tunnustamissüsteem innustab ja julgustab töötajaid osalema pidevas arendustegevuses.

Koolis on kultuur, kus pedagoogid vahetavad pedagoogilisi kogemusi ja analüüsivad pedagoogilisi juhtumeid.
Koolis töötavad erinevad töörühmad, mis tegelevad erinevate pedagoogiliste juhtumite analüüsimisega. 100% personali osaleb erinevate töörühmade töös. Koolis on erivajadustega õpilasi, kes vajavad koolipoolset tuge. Tänu õpetajate ühistegevustele on leidnud lahendust kõik keerulised pedagoogilised juhtumid.

Analüüsitava tegevusvaldkonna „personalijuhtimine“ parendusvaldkonnad

Töötajate professionaalse arengu toetamine.

Personalijuhtimise valdkonnas on meie suurimaks väljakutseks olukord, kus iga töötaja oleks oma tasandil edukas, suhetes oleks selgus ning valitseks koolipere tunne. Täna võib koolis kohata töötajat, kes on veendunud, et kolmas isik saab tagada tema tööülesannete täitmise. Pürgime selles suunas, et kooli töötajaid ei tajutaks mitte töö ärategijatena vaid isikutena, kes on heatahtlikud, abivalmid ja toetavad, kellel on sära silmades, kes on sisemiselt motiveeritud ning adekvaatse enesehinnanguga. Õpetajatele soovime luua tingimused nende professionaalseks arenguks enesehindamissüsteemi rakendamise kaudu, et meie kooli õpetajaid tajutakse tulevikus ennast armastavate, õpilasi austavate õpetajatena, kes mõistavad enda funktsiooni õpetajana ning kelle sihiks on toetada õpilast tema arengus ning vanemat tema lapse arengu toetamisel. Mittepedagoogilise personali osas soovime saavutada olukorra, kus nad tunneksid ennast koolipere liikmetena ning nende töö- ja suhtlemiskultuur järgiksid põhimõtet – kasvatamine eeskuju kaudu.

3. hindamiskriteerium „koostöö huvigruppidega“, sealhulgas koostöö kavandamine, huvigruppide kaasamine, huvigruppidega koostöö hindamine ning huvigruppidega seotud tulemused, sealhulgas hoolekogu, lastevanemate ja teiste huvigruppide aktiivsus, avalikkussuhted, kaasatus otsustamisse, tagasiside ja rahulolu

Analüüsitava tegevusvaldkonna „koostöö huvigruppidega“ tugevused

Koostöö huvigruppidega on kavandatud ja huvigrupid on kaasatud kooli õppe- ja kasvatustegevust ja juhtimist mõjutavate otsuste tegemisel.
Huvigruppidega koostöö on eesmärgistatud arengukavas ja üldtööplaanis. Vanematele pakub kool lapse arengu tulemuste arutamiseks individuaalseid vestlusi, kooli tulemuste tagasisidestamine toimub vanemate koosolekul (vanemate üldkoosolekutel kohalkäimiste osalus on pidevalt kasvav), viiakse läbi üritusi, toimuvad õpilaste temaatilised õppetegevused Linnamuuseumis, Kunstigaleriis, Linnaraamatukogus, Kreenholmi raamatukogus. Koolis töötab 6 suurt koostöörühma: õppenõukogu, hoolekogu, õpilasesindus, ainesektsioonid, töökeskkonnanõukogu (juhtkonna, õpetajate ja kooli töötajate esindajad), vanempedagoogi järku omistav atesteerimiskomisjon. Õppenõukogu protokollid kajastavad, et pedagoogiline personal osaleb põhitegevusi mõjutavate otsuste tegemisel. Kogu pedagoogiline kollektiiv osaleb kooliarendustöös, mida tõendavad töörühmade tegevuse aruanded. Õppenõukogus käsitletakse olulisi probleeme, analüüsitakse süstemaatiliselt õppe- ja kasvatustööd, kooliarendust ja rakendatud meetmete tulemuslikkust, kavandatakse parendustegevusi. Hoolekogu protokollid kajastavad, et õpilaskonna, kooli pidaja  ja vanemate esindajad osalevad aktiivselt hoolekogu töös. Direktor kohtub kooliprobleemide arutamiseks õpilasesinduse liikmetega. Toimub pidev koostöö Narva linnavalitsusega. Kooli juhtkond hindab kõrgelt kohaliku omavalitsuse toetust õppeasutuse arengusse. Positiivselt võib märkida transpordi tagamist õpilastele. Kooli toetatakse materiaalselt eelarveliste vahendite kaudu, toimib tunnustamissüsteem (lisatasud, elamispind). Toimub pidev koostöö lapsevanematega. Alates 2008. aastast 1 kord õppeaastas toimuvad rahulolu-küsitlused lapsevanematele, mis on võimaldanud selgitada välja vanemate ootused koolile.
Toimub koostöö teiste asutustega.

Laste kooliks ettevalmistamine toimub koostöös lasteaedadega ja Narva Peetri Kooliga, kellel on seaduslik õigus ainukesena linnas korraldada koolieelikute ettevalmistusrühmi. Õppe-kasvatusprotsessi eesmärkide täitmiseks toimub tihe koostöö raamatukoguga, linnamuuseumiga, kunstigaleriiga, noortekeskusega, Kreenholmi raamatukoguga, projektiga „Lapsele oma kodu”, lasteaedadega ja linnaansambliga „Suprjadki” (keeleõppe  ja   teise   kultuuri tundmaõppimise eesmärgil, õppetegevuse rikastamiseks). Tihe koostöö toimub Tartu Ülikooli Narva Kolledžiga, kes on valinud kooli oma tudengite praktikakohaks seoses pedagoogilise personali pädevusega ning õpitulemuste kõrge tasemega. Tihe koostöö toimub Narva linna jäähalliga (gümnaasiumi ja põhikooli õpilastele pakutakse võimalust osaleda liikumistundides väljaspool kooli, kus on parimad võimalused enda füüsiliseks arendamiseks). Politseitöötajaid kutsutakse pidama loenguid narkootikumide kahjulikkusest ja liikluskasvatusest. Algklassidele on korraldatud liiklusnädal, mille raames vaadati liiklusalaseid filme, korraldati viktoriine ja plakativõistlus. 

Vajalik informatsioon on sidusgruppidele kättesaadav ja õigeaegne.
Koolisiseste õigusaktide terviktekstid, informatsioon õpilastele ja vanematele õppeprotsessi ja huvitegevuse kohta on tehtud kõigile kättesaadavaks kooli veebilehel.  Infovahetus kooli ja kodu vahel on süsteemne (kaks korda aastas toimuvad konsultatsioonid vanematele; infot avaldatakse koduleheküljel ja infostendidel; õpilaspäevik on tähtis sidevahend; üldkoosolek toimub üks kord aastas; pidevalt toimuvad probleemide arutamiseks klassijuhatajate ja kooli juhtkonna vastuvõtud).

Hinnatakse huvigruppide koostöö tulemuslikkust.
Huvigruppidega koostöö tulemuslikkust hinnatakse suulise ja kirjaliku saadud tagasiside põhjal (koostööpartnerite tänukirjad, ajakirjanduses avaldatud artiklid, sõnavõtud meedias). On toimunud järjepidev ja süsteemne info ja tagasiside kogumine vanematelt arenguvestluste, koosolekute, nõupidamiste ja küsitluste kaudu. Vanemate ettepanekutest lähtuvalt on muudetud näiteks kooli toitlustamist. Saadud informatsiooni on kasutatud parendustegevuste ja vajalike koolielu muudatuste läbiviimiseks (osalisele eestikeelsele õppele üleminek). Toimuv tagasisidestamine on olnud eelduseks probleemide lahendamisel.

Analüüsitava tegevusvaldkonna „koostöö huvigruppidega“ parendusvaldkonnad

Õpilasesinduse muutumine oluliseks koolielu kujundavaks koostööpartneriks.

Hoolekogu kujunemine pädevaks ja usaldusväärseks institutsiooniks.

Õppe ja kasvatuse valdkonnas teadlikult nõudlikke vanemate kujunemine nende toetamise ja nõustamise kaudu.

Olulisi muudatusi soovime ka õpilasesinduse ja hoolekogu tegevuses ning suhetes vanematega. Lähiaastatel on suurenemas õpilasesinduse roll igapäevases koolielus, kuna põhikooli riikliku õppekava ja gümnaasiumi riikliku õppekava kohaselt tuleb kooliõppekava enne muutmist või kinnitamist esitada õpilasesindusele arvamuse saamiseks. Õpilasesinduse mõju suurendamise eelduseks on toimiv õpilasesindus. Kooli hoolekogu mõjususe saavutamise eelduseks on avatus ja avalikkussuhted erinevate sidusgruppidega, ning hoolekogu tegevuse kooskõlas olemine kehtiva õigusega. Samuti püüame järgnevate aastatega saavutada hoolekogu liikmete kompetentsuse hoolekogu toimingutes. Vanematega koostöö suurendamiseks püüame igal tasandil selles suunas, et toetada ja nõustada vanemaid nende püüdlustes täita eestkoste funktsiooni ning tagada neile vajalik informatsioon.

Kooli tegevuse tutvustamine avalikkussuhete kaudu.

Strateegiliselt oluliseks peame ka avalikkussuhetele orienteerumist, mis täna on olnud liialt tagasihoidlik. Kool on sisult muutunud ja arenenud toimivaks ja jätkusuutlikuks organisatsiooniks, kuid avalikkussuhted on jäänud senini tahaplaanile.

4. hindamiskriteerium „ressursside juhtimine“, sealhulgas eelarveliste ressursside juhtimine, materiaal-tehnilise baasi arendamine, inforessursside juhtimine, säästlik majandamine ja keskkonnahoid

Analüüsitava tegevusvaldkonna „ressursside juhtimine“ tugevused

Koolis kavandatakse ja planeeritakse finantsressursid toetudes riskianalüüsile, eelmisele eelarvele ja õppeasutuse eripärale. Kool on saanud täiendavaid vahendeid erinevates projektides osalemise kaudu.
Eelarveliste ressursside kavandamise eest vastutab direktor. Eelarve välised ressursid taotletakse kooli pidajalt vastavalt riskianalüüsile. Ressursside kavandamine toimub eelmise eelarve ning pidaja võimaluste alusel. Ressursside jaotamise aluseks võetakse eelmise eelarve täitmise analüüs ja õppeasutuse eripära. Koolile osutatakse raamatupidamisteenust vastavalt Narva Linnavalitsuse 08.03.2006. a määrusele nr 257 Narva linna raamatupidamise siseeeskirja kinnitamine. Kooli eelarve 2007. aastal oli 15 936 534 krooni (neist RE-10 787 727, LE-5 148 807), 2008. aastal oli 19 260 277 krooni (neist RE-12 761 977, LE-6 498 300), 2009. aastal oli 16 085 769 krooni (neist RE-11 069 669, LE-5 016 100). Kolme aastaga eelarve suurenes. Õpilaskoha tegevuskulu arvestuslik maksumus ühe õpilase kohta näitab tõusetrendi - 2008/2009 õ-a 23866.-, 2007/2008 õ-a 22300.-, 2006/2007 õ-a,18600.-. Lisavahendite hankimiseks osales kool aktiivselt erinevates projektides ja konkurssidel. Näiteks on kool 2007 aasta jooksul täiendanud oma eelarvet eduka projektides osalemise kaudu  125 173 krooni võrra (toetus SA-st Archimedes projekti "Comenius 2007-SP-97" kulude katteks), 2008 aastal 168 662 krooni võrra (toetus Haridus- ja Teadusministeeriumilt vene õppekeelega gümnaasiumidele - 70 000 krooni, toetus Haridus- ja Teadusministeeriumilt õpikute ning sõnastike ostmiseks - 46 174 krooni, toetus Haridus- ja Teadusministeeriumilt Noorte infonurga avamiseks - 17 000 krooni, toetus SA-lt Tiigrihüppe arvutiprojektorite hankimiseks - 23 487 krooni, toetus MTÜ-lt Rakendusökoloogia Keskus loodusfilmide koolituse ja võistluse korraldamiseks kooliõpilastele - 12 001 krooni). 2009. aasta veebruari kuus paigaldati kooli territooriumile laste mänguväljak (Narva Linnavalitsuse sihtfinantseerimine).
Koolis on ajakohaselt sisustatud ainekabinetid ja uuendatud tehnilised vahendid.
2000-2006 aastatel toimus koolihoone renoveerimine ning remont, mis lõid suurepärased tingimused õppe- ja kasvatustegevuseks. Materiaaltehnilise varustatuse osas on kooli tugevus 2000-2006 aastatel renoveeritud koolihoone ja võimla. Koolis on kasutusel viisteist keelteklassi, kümme algkooli klassi (2006-2007 ja 2007-2008 aastatel oli kaheksa algkooli klassi), neli matemaatikaklassi, füüsika ja keemia kabinetid, muusikaõpetuse klass,  bioloogiaklass, geograafiaklass, kaks ajalooklassi, majandusõpetuse klass, käsitööruum, arvutiklass, tööõpetuse töökojad, kunstiõpetuseklass, videoklass, 2 spordisaali, jõusaal, tantsusaal ning ujula. Paljudes ainekabinettides on näitõppevahendid, arvutid, grafoprojektorid ja meediaprojektorid. 2006-2007 aastal paigaldati paljudesse klassidesse ekraanid ja 2008-2009 aastal projekti raames Igale õpetajale oma arvuti võeti kasutusele 14 sülearvutit (Tigrihüpe Sihtasutuse, AS MicroLink Eesti ja Narva Kreenholmi Gümnaasiumi kokkulepe nr 1001/ÜVA-244 sülearvutite üleandmise-vastuvõtmise kohta) ja 6 meediaprojektorit (Tigrihüpe Sihtasutuse ja Narva Kreenholmi Gümnaasiumi leping nr 1003/L-186). 2008 aastal osteti meediatahvlid matemaatika tundide läbiviimiseks ja matemaatika õppimises IT vahendite kasutamiseks. Koolis on loodud pedagoogidele võimalused  IT- vahendite kasutamiseks tundide ettevalmistamisel ja töökavade ja jaotusmaterjalide ettevalmistamiseks. Pedagoogid kasutavad IT- vahendeid oma tundides. Pedagoogidel on võimalus ainetunde läbi viia videoklassis (sisustatud vajaliku aparatuuriga – multimeediapleier, teler, videomagnetofon) ja arvutiklassis. Õpetajad seda võimalust kasutavad. Õpilastele on loodud võimalused arvutiklassi kasutamiseks tunnivälisel ajal õpiülesannete täitmiseks. Tunnivälisel ajal on õpilastel võimalus kasutada IT-vahendeid ka kooli raamatukogus.
Koolis on ergonoomiline õpikeskkond.

Kooli juhtkond jälgib, et õpilased istuksid kasvule vastavates pinkides. Kõikides klassiruumides on tehtud remont, muretsetud uued lauad ja toolid vastavalt õpilaste vanusele. Igal õpilasel on töökoht vastavalt sotsiaalministri määrusele nr 109 29.08.2003.a. Algkooli klassiruumides on ergonoomiline koolimööbel. (Sotsiaalministri määrus nr 109 29.08.2003.a Tervisekaitsenõuded koolidele, paragrahv 9). Koolil on nõuetele vastav köök ja maitsekas ning kaunis söögisaal. Kõiki kasutusel olevaid õpperuume puhastatakse iga päev niiskelt. Pidevalt pööratakse koolis tähelepanu keskkonnale. Juba 4 aastat viiakse koolis läbi riskianalüüs. Riskianalüüsi tulemusena kavandatakse tegevused ja finantsressursid riskide minimaliseerimiseks. Pidevalt toimub koolis õpikeskkonna seire.
Kooli raamatukogu on kujunenud õpikeskuseks, raamatukogus on olemas ajakohane põhikirjanduse ja kooli eripärale vastav õppekirjanduse kogu.
Kooli raamatukogu omab 2. kategooriat. Raamatukogus on olemas vajalik õppekirjandus. Raamatukogus toimub pidevalt põhikogu ajakohastamine. Kooli pedagoogiline kollektiiv kasutab kooli raamatukogu teenust. Samas on võimalik laenutada õppetööks vajalikke videofilme ja CD-isid ning ühise infosüsteemi abil laenutada raamatuid erinevate linnade teistest raamatukogudest. Juba 4 aastat viiakse raamatukogus  läbi näituseid, viktoriine ning tunde algkooli õpilastele, kus õpilased saavad põhjaliku ülevaate raamatukogu ajaloost, tänapäevast ja töö põhimõtetest. Mõned õpetajad viivad raamatukogus oma tunde läbi. Raamatukogu külastamine õpilaste seas on aastatega gümnaasiumi osas kasvanud ning põhikooli klassides vähenenud. Gümnaasiumi raamatukogu kasutamine 3 aasta võrdlusena näitab tõusvat trendi. Kooli raamatukogus oli 2008/2009 aastal 501 lugejat. Gümnaasiumi osas on näitajad kasvanud, kuid seda põhjusel, et gümnaasiumi õpilasi õpetatakse koolis 2007-2008 aastast hästi palju iseseisvalt töötama ning vajalikku informatsiooni leidma. 2008-2009 aastal oli vananenud õppekirjandus  kustutatud.
Korraldatud on informatsiooni liikumine.

2005. aasta sügisel liitus kool E-kooli infosüsteemiga. Lasteavanemate ja õpilaste arv, kes on liitunud õppeinfosüsteemiga ning kasutamise sagedus on vastavuses õpilaste arvuga. 2006/2007 õ-a on liitunud: 720 õpilast ja 550 vanemat. Kasutamise sagedus (päevas): 120 vanemat, 250 õpilast. 2007/2008 õ-a on liitunud: 643 õpilast ja 631 vanemat. Kasutamise sagedus (päevas): 134 vanemat, 200 õpilast. 2008/2009 õ-a on liitunud: 674 õpilast ja 645 vanemat. Kasutamise sagedus (päevas): 120 vanemat, 150 õpilast. Pedagoogiline personal kasutab ühist aruandlussüsteemi. Infoliikumise korraldamiseks kasutatakse erinevaid sobivaid meetmeid: suuline infovahetus, info edastamine infostendide kaudu, 2009. aasta algusest kasutatakse koolis Intranetti, mille kaudu edastatakse uudiseid ja ülesandeid töötajaile, foorumid, kus toimub info vahetamine ning tagasiside saamine huvigruppidelt. Tänu efektiivsele info liikumisele ning kättesaadavusele on tulemuslikuks muutunud ka parendustegevuste määramine ja elluviimine. Igal esmaspäeval toimuvad juhtkonna nõupidamised plaanide ja korralduste täitmise hindamiseks. Esmaspäeviti 1 kord kahe nädala jooksul viiakse läbi operatiivsed nõupidamised kogu pedagoogilise personali jaoks. Veebileht on kooskõlas avaliku teabe seadusega kehtestatud nõuetega. Veebilehe sisu on ajakohane. Infovahetus toimub koolis ka elektronposti kaudu. Koolil toimib personali jaoks süsteemiadministraatori poolt toetatav süsteem, mis võimaldab koolitada personali infoküsimustes. 
Koolis toimib säästlik ja keskkonnahoidlik majandamine.

Koolis analüüsitakse järjepidevalt igakuiseid kütte-, elektri-, veekulusid ning sellest lähtuvalt planeeritakse kokkuhoidu soodustavad tegevused. Personalile antakse järjepidevalt tagasisidet kulude kokkuhoiu saavutustest, et soodustada säästlike käitumisharjutuse tekkimist. Toimib planeeritud tegevuste täitmine ja parendustöö antud valdkonnas. Meie koolis kogutakse vanapaberit, hoitakse soojusenergiat, võetakse kasutusele ökonoomsemaid valgustussüsteeme, hoitakse veeseadmed korras ning jälgitakse veekasutamist jne. Selle valdkonna andmed edastatakse regulaarselt eSTATi. IT-vahendite kasutuselevõtmisel vähenes paberikulu. Kõik paljundatud materjalid kasutatakse tundides jaotusmaterjalidena ja säilitatakse õpetajate kabinettides. Säästliku majandamise ja keskkonnahoidlikku suhtumist kujundatakse õpilastes läbi õppe- ja kasvatusprotsessi ning projektitöö, mille algatajateks on õpetajad ning mis hõlmavad kõiki kooliastmeid. Narva Kreenholmi Gümnaasium osaleb ökokoolide liikumises ja erinevates projektides (ökokratt, suitsetamiseprii klass, roheline kool). Lapsed on aktiivsed osalejad nii säästuprogrammides kui prügi sorteerimisel, osalevad kooli territooriumi heakorrastamisel. Põhikoolis saavad tasuta koolitoitu 1.-9.-nda klasside õpilased, asutuse medõde viib igapäevaselt läbi arvestust puuduvate õpilaste kohta. Nende arvelt saavad tasuta toitlustuse teatud 10.-12.-nda klassi õpilased ning need lapsed, kes hädasti vajavad lisatoitu.
Analüüsitava tegevusvaldkonna „ressursside juhtimine“ parendusvaldkonnad

E-õppe keskkonna kasutamise võimaluste suurendamine igapäevases koolitöös.

Senisest suurem tehnoloogiate kättesaadavus eeldab koolilt panustamist e-õppe kasutamise võimaluste suurendamisele igapäevases koolitöös. Erinevad e-õppe võimalused ja e-õppe võrgustik võimaldavad senisest paindlikumat õppe korraldamist ning aitavad kaasa paremate tingimuste loomisele erivajadustega ja koolist eemal olevate õpilastega. E-õppe keskkonnale üleminek laiendaks ka teadusandekate õpilaste arenguvõimalusi.

Üleminek koolisisesele paberivabale asjaajamisele.

Ohutuse ja turvalisuse tagamine koolis ja territooriumil.

Keskendumine kooli keskkonna parendamisele on võimaldanud meil määratleda kaks olulist strateegilist sihti ressursside juhtimise tegevusvaldkonnas, mille elluviimine on võimalik olemasolevate eelarveliste vahenditega. Selleks on esiteks üldine keskkonnahoid ja säästev hoiak, mis on mõjutanud meid määral, et oleme senisest enam mõtlemas ja panustamas koolisisesele paberivabale asjaajamisele. Teise sihina soovime saavutada enda tegevustega olukorra, kus koolis ja selle territooriumil oleks tagatud ohutus ja turvalisus sellisel määral, et erinevate juhtumite esinemine oleks ülimalt harv sündmus. Mõlemad strateegilised sihid toetavad meie jätkusuutlikku arengut.

Miljööväärtusliku koolikeskkonna kujundamine.

Käesolevast arengukavast oleme välja jätnud eesmärgid, mis oleksid seotud miljööväärtusliku koolikeskkonna kujundamisega, kuna need eesmärgid eeldaksid eelarveväliseid täiendavaid rahalisi vahendeid. Näiteks vajaksid korrastamist liigirikas kooli aed, piiramata kooliterritoorium, täna enda funktsioone mittetäitev kooli staadion, korrastamata keldriruumid, millele on olemas projekt jms. Püüame anda endast kõik oleneva, et kunagi saavutada olukord, kus Narva Kreenholmi Gümnaasiumis õppivate õpilaste arengut ja kasvatuseesmärkide saavutamist toetab miljööväärtuslik koolikeskkond. Usume, et meie unistus miljööväärtuslikust õpi- ja kasvatuskeskkonnast saab kunagi tulevikus ka reaalselt teoks.

5. hindamiskriteerium „õppe- ja kasvatusprotsess“, sealhulgas õpilase areng, õppekava, õppekorraldus ja -meetodid, väärtused ja eetika; õpilastega seotud tulemused, sealhulgas hariduslike erivajadustega õpilastega arvestamine, huvitegevus, terviseedendus, õpilastega seotud statistika, õpilaste rahulolu ning õpijõudlus

Analüüsitava tegevusvaldkonna „õppe- ja kasvatusprotsess“ tugevused

Koolis rakendatud tugisüsteemid tagavad õpilaste toetamise, koolis jälgitakse ja hinnatakse õpilaste õpijõudlust, vajadusel on õppetegevus individualiseeritud.

Õpilaste arengu toetamiseks viivad klassijuhatajad läbi arenguvestlusi. Iga õppeveerandi lõpus esitavad aineõpetajad õppealajuhatajale õppeedukuse aruande, mille alusel viib õppealajuhataja aineõpetajatega läbi vestluse õppeedukuse parenemise võimalustest ning töös tekkitud probleemidest. Kolme aasta võrdluses kasvas koolis õppeedukuse protsent klassiti, kuid klassikursuse kordajate protsent ei muutunud (2006-2007- 0,14 %, 2007-2008-0,31 ja 2008-2009-0,15). Tänu toimivatele tugisüsteemidele on klassikursuse kordajate arv suhteliselt madal, sest antud õpilased ei käi järjepidevalt koolis. Klassikursuse kordajate osakaal põhihariduse omandajatest näitavad kahanemistrendi, võrdluses EHISe grupi keskmisega jäävad kooli näitajad väiksemaks. Spetsialistide ja õpetajate nõustamine on õpilastele ja lapsevanematele kättesaadav (on olemas vastuvõtu graafik, mis on avalikustatud kooli veebilehel ja infostendil kooli fuuajees). Õpilaste ja vanemate toetamine toimub õppe- ja kasvatustöö protsessis läbi kindla toetustöösüsteemi (logopeed, eripedagoog, koolipsühholoog, raamatukogu, infotehnoloogia jne). Koolis toimib õpilaste haridusliku erivajaduse väljaselgitamise süsteem (logopeed, eripedagoog, psühholoog). Koolis peetakse oluliseks aktiivõppe meetodite kasutamist tundides. Nõustamiskomisjoni saadetakse õpilane alles peale pikaajalist vaatlust, logopeedilist tööd ning tööd parandusõppes, kui selgub, et ta vajab lihtsustatud õppekava järgi õppimist. Tänane tugisüsteem tagab õpilaste edasijõudmise. Töö toimub planeeritult ning õpilaste individuaalsust arvestavalt. Koolis osutatakse õpiabi individuaalõppekavade (2007/2008 õ-a – 5 õpilasele, 2008/2009 õ-a – 1 õpilasele ), parandusõppe (2006/2007 õ-a – 54 õpilasele, 2007/2008 õ-a – 56 õpilasele, 2008/2009 õ-a – 66 õpilasele), psühholoogi konsultatsioonide (kõikidele vajavatele), konsultatsioonide ja järelevastamiste (kõikidele vajavatele), koduõppe (2006/2007 õ-a – 5 õpilasele, 2007/2008 õ-a – 2 õpilasele, 2008/2009 õ-a –  õpilasele) ja logopeedilise abi kaudu (2006/2007 õ-a – 56 õpilasele, 2007/2008 õ-a – 56 õpilasele, 2008/2009 õ-a – 46 õpilasele). Tänu süsteemsele tugisüsteemile ja läbimõeldud ennetavale tööle õpilastega on paranenud õppeedukus ja õpimotivatsioon õpilaste seas. 2007/2008 õ-a rakendati koolis individuaalõppekava 5 õpilasele. Tulemuslikkuse % oli 80 (1 õpilane oli jäetud klassikursust kordama), 2008/2009 õ-a rakendati koolis individuaalõppekava 1 õpilasele (kuueaastaselt kooli astuvale 1.d klassi õpilasele. Laps ei olnud valmis kooliks ning ei käinud koolis õppeaasta jooksul). Tulemuslikkuse % oli 0. Koolis analüüsitakse iga aasta EHISe andmebaasi abil riigieksamite tulemusi. Viimasel kolmel aastal on olnud kõrgemad tulemused keemias, matemaatikas, bioloogias ja füüsikas. Vene keeles on tulemused vastavuses keskmisega. Eksamitulemuste põhjal saab  järeldada, et õpetamise tase gümnaasiumis on stabiilselt ühtlane ja tulemuslik. Medaliga lõpetajaid oli 2006/2007 õ-a 5 õpilast, 2007/2008 õ-a 7 õpilast, 2008/2009 õ-a 3 õpilast. Õpingud katkestanud õpilasi III kooliastmes enne põhihariduse omandamist ei ole. Edasiõppijate osakaal gümnaasiumi lõpetajate koguarvust näitavad tõusetrendi (2005/2006 – 77,7 %, 2006/2007 – 85,7 %). 
Osalemine kooli-, linna- ja vabariiklikel konkurssidel, olümpiaadidel ja üritustel on tulemuslik.

Koolis toimub töö andekate õpilastega. Neile pakutakse lisatunde, konsultatsioone, valmistatakse ette suurema raskusega ülesanded ning lisaülesanded. Andekad õpilased esinevad kooli erinevatel konkurssidel, viktoriinidel ja olümpiaadidel. Andekad õpilased on hästi motiveeritud, mida tõestab tulemuslik osalemine linna- ja vabariiklikel konkurssidel, olümpiaadidel ja üritustel. Näiteks kaks aastat järjest on saanud kooli õpilased USA-s toimuvatel majandusõpetuse maailmavõistlusel auhinnalise koha (2006-2007- IV koht, 2007-2008- III koht ja 2008-2009- II koht). Õpilasi autasustatakse õppetöö tulemuslikkuse, väljapaistvate saavutuste eest spordis, olümpiaadidel, õpilasvõistlustel jms. 
Huvitegevus toimub vastavalt õpilaste huvidele.

Kaks kolmandiku põhikooli õpilastest osaleb igal õppeaastal erinevates ringides. Ringitöö on suunatud eri valdkondade arendamisele ja toetamisele: eesti, saksa ja inglise keele süvaõpe, meediaõpetus, mudilaskoor, majandusõpetus, joonistamine jne. Koolivälistes huviringides osalevate õpilaste % õpilaste koguarvust näitab tõusetrendi. Olümpiaadidest ja konkurssidest osavõtjate arv ning tulemuslikkus on märgatavalt tõusnud kolme aasta jooksul,  tublid saavutused on füüsikas, loodusainetes, majandusõpetuses ja  pranglimises. Gümnaasiumi õpilased võtavad aktiivselt osa linna-, vabariigi ja rahvusvahelistel olümpiaadidel. Õpilasvõistlustel ja konkurssidel osalevate õpilaste % õpilaste koguarvust näitab tõusetrendi. Kool osaleb juba kuues aasta rahvusvahelises Comeniuse projektis. Comenius projekti raames viidi ellu hariduslik programm õpetajatele ja õpilastele koostöös Hispaania, Itaalia, Austria, Saksamaa partneritega. Projektialasesse tegevusse oli haaratud 12 % õpetajatest ja 14 % õpilastest - 2006/2007 aastal,  12 % - 2007/2008 aastal, 2008/2009 – 3 % õpilastest. Kool osaleb aktiivselt õppeasutusevälistes ja -sisestes projektides, näiteks 2006/2007 aastal toetasid erinevad fondid 6 projekti,  2007/2008 aastal toetasid erinevad fondid 8 projekti, 2008/2009 aastal toetasid erinevad fondid 9 projekti. Erinevate projektidega tegelevad eesti keele, võõrkeele, matemaatika, loodusainete, majandusõpetuse, matemaatika, algklasside ja tööõpetuse õpetajad. 2006/2007 - “Suitsuprii klass“, „VÄIKE HEATEGU“, “Põhja briis”, “Ettevõtlikuse kujundamine üldhariduskoolides”, Riikliku eksami- ja kvalifikatsiooni keskuse projekt «Määratlemata kodakondsusega isikute koolitus“, üleriigiline integratsiooni projekt MINU RIIK. 2007/2008 õa - «Super-koolihoov», «Ученью время – потехе - час», «Mu isamaa», Riikliku eksami- ja kvalifikatsiooni keskuse projekt «Määratlemata kodakondsusega isikute koolitus“, üleriigiline integratsiooni projekt MINU RIIK. 2008/2009 õa – „ Отходам нет! Красоте да!”, „Актив школы подводит итоги”,  Eesti Noorte Teadlaste akadeemia projekt „Erinevused ühendavad“,  Riikliku eksami- ja kvalifikatsiooni keskuse projekt «Määratlemata kodakondsusega isikute koolitus“, üleriigiline integratsiooni projekt MINU RIIK, „Человек и окружающая среда”. Õpilaste % õpilaste koguarvust, kes osalevad kooli poolt korraldatavates tunnivälistes koostööprojektides 2006/2007 aastal oli 95 %, 2007/2008 aastal - 89 %, 2008/2009 aastal – 92%.
Kooli õppekava on ajakohane ning on koostatud riiklikust õppekavast ja kooli eesmärkidest ja eripärast lähtuvalt, koolis uuendatakse ja täiendatakse õppekava. 
Õppenõukogu protokollid näitavad, et igal õppeaastal korrigeeritakse kooliõppekava (04.06.2007 protokoll nr 9, 29.05.2008 protokoll nr 8, 26.03.2009 protokoll nr 3). Kooli direktori käskkirjad  näitavad, et  kõik  muudatused kinnitatakse direktori poolt. Iga õppeaasta lõpus analüüsitakse õppe- ja kasvatustöö tulemuslikkust ja kavandatakse vajalikud muudatused kooliõppekavas. Kooli õppekava põhisuund on eesti keele õppimine. Gümnaasiumi õpilased on aktiivselt kaasatud õppekava arendamisse: põhiliselt õppeainete valiku osas. Õppekava toimivuse analüüs on samuti süsteemne ja pidev tegevus, mis toimub ainesektsioonide koosolekutel. Pedagoogiline personal analüüsib õppekava omandamist, teeb kokkuvõtte õppeaasta analüüsis. Õppekava täitmise hindamine toimub järjepidevalt õppenõukogu istungitel ja ainekomisjonides. Gümnaasiumis toimub iga aastane hinnang oma tegevuse kohta koolitöötajate ja õpetajate poolt, näiteks ainekavade ja individuaalsete õppekavade rakendamine, õpilastega arenguvestluste läbiviimise korra rakendamine, õpilaste õpetamise kvaliteedi ning erinevate huvigruppidega koostöö osas. Õppekava täitmisel rakendatakse erinevaid õppekava rikastavaid meetodeid, milleks on projektitöö, ainetevaheline ja huvitegevuse integratsioon, ettevalmistus osalemiseks olümpiaadidel, valmistumine põhikooli ja riigieksamiteks, sporditegevus, konkursid ja võistlused, uurimustööd, tervisepäevad, temaatilised nädalad, õppekäigud, matkad jms. Õppekava arendamiseks on loodud pedagoogidest koostöörühmad/ainesektsioonid. Kooli õppekavas on selgelt kirjeldatud õpetajate töökavade koostamise alused. Pedagoogid on töökava koostamisel lähtunud õpilaste võimetest, huvidest, nende sotsiaalsest taustast, õpitulemustest, õppima motiveerimise ja õppima õpetamise vajadustest ning teinud vajadusel koostööd vanemate ning koolis ja koolis töötavate spetsialistidega (logopeed, psühholoog, eripedagoog).
Õppekorraldus ja meetodid on suunatud õppima õppimise ja koostöö oskuste kujundamisele.

Õpetajate töökavad kajastavad, et pedagoogid kujundavad õpilastes õppima õppimise oskusi. Õppima õppimise oskuste kujundamiseks suunavad pedagoogid  õpilasi iseseisvalt mõtlema ja analüüsima ning on õpilaste õppeülesannete täitmise nõudmistes järjekindlad. Õpetajate töökavad kajastavad, et pedagoogide suurem osa kujundab õpilastes koostööoskusi. Koostööoskuste kujundamiseks tehakse aeg-ajalt rühma- ja paaristöid, viktoriine, projektõpet (näidend, liikumine muusika järgi, võistkonnatöö) ning õpitakse situatsioonide lahendamist. Koolis peetakse oluliseks aktiivõppe meetodite kasutamist tundides. Õppekorraldus toetab tervislikke eluviiside kujundamist, väärtustatakse ja edendatakse liikumistegevuste läbiviimist värskes õhus ja jäähallis.
Gümnaasiumis on avatud eesti keelega klass.
Aastatel 2006/2007, 2007/2008 ja 2008/2009  oli kooli õppekeeleks vene keel (põhikoolis ja gümnaasiumis). 2009/2010 õppeaastast on kooli õppekeeleks eesti keel ja vene keel, gümnaasiumiastmes on õppekeeleks eesti keel. Kuni 01.09.2011 on gümnaasiumiastme üksikutes klassides õppekeeleks ka vene keel. Seoses kooli õppekeele muutmisega ja eestikeelsele õppele ülemineku jätkamisega on pandud õppenõukogu 26.03.2009. a koosolekul mahukad muudatused kooli õppekavasse. Seoses 2007. a. üleminekuga eestikeelsele õppele õpetatakse 10. klassis eesti kirjandust (3 aastat), ühiskonnaõpetust  ja  muusikat (1 aasta) eesti keeles. 2009/2010 aastast kavandatakse õpetada ka kultuurilugu eesti keeles.

Koolis on vaimselt turvaline keskkond.
Toimuvad traditsioonilised loengute sarjad negatiivsete harjumuste vastu võitlemiseks. Paljud  õpilased käituvad vastavalt ühiskondlikult tunnustatud käitumisnormidele.  Enamus õpilasi oskab suhelda, vestelda, sobivalt käituda. Vanema kooliastme õpilased  suhtuvad sallivalt kaasõpilaste eripäradesse ja püüavad aidata tekkivaid probleeme rahumeelselt lahendada. Suurt tähelepanu pööratakse suhtlemise arendamisele. Klassijuhatajatöös on tähtsustatud õpetaja enda eeskuju rolli. Koolis on personaliga kokkulepitud õppekasvatustöö väärtuspõhised prioriteedid lähenemisviisides, näiteks usalduse ja koostöö suhete väärtustamine. Koolis on aastatega väljakujunenud ühised arusaamad ja ootused ning väärtushinnangud, mis iseloomustavad organisatsiooni töötajate tegevust ja käitumist ning millele tuginevad kõik organisatsiooni suhted, näiteks usaldus, ausus, töötajate ja õpilaste vaheline austus. Kooli tegevus toetub organisatsiooni põhiväärtustele. Koolis propageeritakse tervet eluviisi ja regulaarsest päevakorrast kinnipidamist. Kooli poolt on koostatud kodukord, mille täitmist ootab kool nii oma õpilastelt kuid eelkõige õpetajatelt, kelle eeskuju on oluline õpilaste arenguks. Selle kaudu üritatakse juurutada ühtseid ja õigeid käitumismalle ja põhimõtteid. Igal õppeaastal toimuvad vägivallauuringud, selgitatakse välja vägivaldsed ja abi vajavad lapsed, kellele määratakse tugisüsteem.
Koolikohustuse täitmise jälgimine ja analüüsimine on vähendanud õpilaste puudumiste ja hilinemiste arvu.
Koolis toimub kontroll õpilaste puudumiste kohta, mida analüüsivad klassijuhatajad. Antud töö toimub igapäevaselt ning tänu sellele on vähenenud põhjuseta puudumiste arv. Õpilaste haiguspäevade protsent on koolis suur 23,4%. Kõige rohkem haigestusid 2008/2009 õ-a 7b. klassi õpilased (2348 päeva) ja 8a klassi õpilased (1939 päeva). Õpilaste haiguspäevade arv 2008/2009 õ-a oli 27564, 2007/2008 õ-a oli 29138, 2006/2007 õ-a oli 20978. Õpilaste põhjuseta puudumiste vähendamiseks rakendatud tugisüsteemid on olnud mõjusad, koolikohustuse mittetäitjate % põhikoolis on 3 aasta lõikes 0. Õpilaste koolist puudutud tundide arv ühe õpilase kohta on näidanud langevat trendi (2006/07 -92, 2007/08 – 115,  2008/09 - 71).  Põhjuseta puudumiste arv näitab kahanevat trendi. Eeldame, et see on koolikliima paranemise peegeldus.

Õpilaste rahulolu on pidevalt paranemas.

Koolis on viidud läbi õpilaste rahuloluküsitlusi, mille tulemuste põhjal on viidud läbi täiendavaid uuringud parendustegevuste planeerimiseks. Kahe aasta võrdlustulemus näitab, et koolis on võrreldes 2007/2008 aasta tulemusega tajutav üldine positiivse õhkkonna paranemine ja rahulolu õpetajate ning nende tegevusega. Seega on senised tegevused koolis loonud olulised eeldused jätkuvaks arendustegevuseks ja õpetajate jätkusuutliku arengu tagamiseks. Põhikooli tulemused on aastaga paranenud enam kui gümnaasiumi tulemused. Positiivse küljena võib välja tuua seda, et: õpetajatel on õppetegevus kavandatud, mistõttu sageli ei juhtu nii, et õpetaja tuleb tundi ja küsib õpilaste käest "Mis me täna teeme?"; õpetaja tunneb õpilasi nimepidi; õpetajad ei kasuta kohatuid väljendeid; õpetajad hoolitsevad oma riietuse ja välimuse eest; õpetajad alustavad tundi õigeaegselt; õpetajad ei tegele vaid üksikute õpilastega; kui õpetajatelt midagi küsida, siis ta ei vihasta; õpetajad ei väljenda oma rahulolematust kooli juhtkonna suhtes; kui õpilane sai näiteks nelja, siis teab ta alati mille eest ta selle sai.

Analüüsitava tegevusvaldkonna „õppe- ja kasvatusprotsess“ parendusvaldkonnad

Individuaalsust arvestav võimetekohane õpe.

Õppe- ja kasvatustegevuses soovime kvalitatiivset muutust. Selleks rakendame pingutusi ning püüame praeguse olukorra muutmise kaudu jõuda tasemele, mis toetaks igat õpilast tema püüdlustes saavutada vajalik teadmine, oskus ja vilumus, mis võimaldaks õpilasel sujuvalt jätkata õpinguid järgneval haridustasemel. Individuaalsust arvestav võimetekohane õpe on meie märksõnaks järgneval kolmel aastal õppe- ja kasvatustegevuse valdkonnas.

Progümnaasiumis teadusandekuse toetamine.

Kuigi Narva Kreenholmi Gümnaasiumis, kus põhikool ja gümnaasium tegutsevad ühe asutusena, on viimasel neljal õppeaastal olnud õpilaste arv stabiilne (2005/06  – 666; 2006/07 – 709; 2007/08 – 637; 2008/09 – 755; 2009/10 – 751) ja klassikomplektide arv on võrreldes 2005/06 õppeaastaga kasvanud 6 klassikomplekti võrra, on suurimaks väljakutseks gümnaasiumi kooliastme jätkusuutliku arengu tagamine olukorras, kus gümnaasiumiealiste õpilaste arv Narva linnas on pidevalt vähenev. Gümnaasiumiealiste õpilaste arvu vähenemine 30% võrra viimase nelja õppeaasta jooksul sunnib senisest enam tähelepanu pöörama progümnaasiumi kooliosa õppe kvaliteedile. Oleme seadnud endale oluliseks prioriteediks progümnaasiumis senisest enam teadusandekuse toetamise. Selleks, et saavutada kvalitatiivseid muutusi õppe- ja kasvatustegevuses oleme kavandanud muudatused ka kooli raamatukogu tegevuses ning õppekavavälises tegevuses.

KOKKUVÕTE

Narva Kreenholmi Gümnaasiumis rakendatud sisehindamissüsteem on taganud õppe- ja kasvatustegevuse ja juhtimise tulemuslikkuse. Sisehindamise rakendamine on kolme aasta jooksul taganud õpilaste arenguks vajalikud toatavad tingimused ja kooli järjepideva arengu kõigis olulistes valdkondades.

Kool on järjepideva arengu teel ja on viimasel kolmel aastal oluliselt täiustanud sisehindamises kasutatavaid enesehindamismeetodeid. Jätkuvalt tegeletakse sisehindamise kui pideva protsessi ajakohastamisega, et muuta sisehindamine senisest enam kriteeriumipõhiseks.

Tänu operatiivsele monitooringule ja seirele erinevates valdkondades selgitatakse anomaaliad, koostatakse parendustegevuse kava ja analüüsitakse tegevuste tulemuslikkust. Selliselt toimiv pidev protsess võimaldab kooli jätkusuutliku arengu.

Analüüsides aastateks 2007-2009 arengukavas seatud eesmärkide saavutamist veendusime, et need on saavutatud.

Kooskõlastused ja aruande kinnitamise märge

Käesolevat aruannet on tutvustatud õppenõukogu koosolekul. Õppenõukogu koosoleku 22. aprilli 2010. aasta protokoll nr 

Hoolekogu kooskõlastas sisehindamise aruande. Hoolekogu 29. aprilli 2010. a otsus nr 

Kooli pidaja kooskõlastas sisehindamise aruande. Kooli pidaja … mai 2010. a kooskõlastus.

Käesolev aruanne on kinnitatud … mai 2010. a direktori käskkirjaga nr 

Gennadi Bõkov

Direktor

